**Jiles Perry Richardson jr.** (født 24. oktober 1930 i Texas, død 3. februar 1959 i Iowa), var en amerikansk sanger. Han ble mer kjent som **The Big Bopper**, som han - med tanke på sin kraftige figur - kalte seg som plateprater i radioen i Texas. Der satte han verdensrekord i sammenhengende kringkasting etter å ha vært på luften uten stopp i **122 timer** (fem døgn og to timer). Han rakk da å spille 1.821 sanger.

Karriere
--------

Richardson droppet ut av *college* i 1949 da han ble fast ansatt som plateprater. Han giftet seg med Adrianne Joy Fryou 18. april 18, 1952. Datteren Debra Joy ble født i desember 1953. I 1955 ble han innkalt til *US Army* og avtjente to år som radarinstruktør ved Fort Bliss i hjemstaten. Han forlot hæren i mars 1957 som korporal, og tok opp igjen karrieren som plateprater, der han stod for det skiftet som ble kalt *Dishwashers' serenade* i tidsrommet da oppvasken ble tatt, fra kl 11 til kl 12:30 mandag til fredag. Richardson hadde sett *college*-studentene danse noe de kalte *The Bop*, og da han fikk tilbud om å ta over et nytt skift fra kl 15 til kl 18, kalte han seg *The Big Bopper*. Snart ble han radiostasjonens programdirektør.

Han fikk en kjempehit med «Chantilly Lace», årets tredje mest spilte sang i 1958.

Flystyrten
----------

Hans død inntraff på veien hjem fra et spilleoppdrag i Iowa sammen med Ritchie Valens og Buddy Holly. Det var en tettpakket og dårlig organisert vinterturné hvor de skulle spille i 24 byer på bare tre uker. 2. februar 1959 hadde Buddy Holly fått nok. Han bestilte et privatfly videre til neste stopp, Moorhead i Minnesota. The Big Bopper fikk i utgangspunktet ikke plass i flyet som bare tok tre passasjerer, men i og med at han var forkjølet, overlot Waylon Jennings ham plassen sin og tok buss videre. Flyet tok av i snøvær fem på ett om natten og styrtet bare få minutter senere i en åker ved Clear Lake, og alle de fire om bord omkom. Flyhavarikommisjonen la skylden på piloten. I så dårlig vær er det bare mulig å fly på instrumenter, og slik kvalifikasjon hadde han ikke. Flyet styrtet i en åker, la seg over og slengte passasjerene ut. Buddy Holly, Ritchie Valens og Richardson landet noen meter fra flyvraket, der de ble liggende i ti timer mens snødrevet la seg i fonner rundt dem.

Dette blir omtalt som «The day the music died» i Don McLeans sang «American Pie», som er inspirert av flystyrten. 

Richardson var bare 28 år gammel da han døde, og hans kone var - i likhet med Buddy Hollys kone - gravid, og fødte sitt annet barn 84 dager etter Richardsons død. Etter begravelsen ble kisten fulgt til kirkegården av en lang bilkortesje kjørt av hans tilhengere. I januar 2007 så sønnen Jay seg nødt til å be om å få sin far gravd opp igjen for å roe ryktene om at et våpen var blitt avfyrt, og at hans far egentlig hadde overlevd flystyrten. Rettspatologen som undersøkte den døde nesten 50 år etter styrten, konkluderte med at Richardson hadde brukket halsen og knust hodet og ribbeina. Han var død på stedet, med øyeblikkelig virkning.

Big Bopper sang mange sanger som f.eks. «Little Red Riding Hood», «White Lightnin'» og «Big Bopper's Wedding». Han komponerte «Running Bear».

Referanser
----------

1. 1 2   Gemeinsame Normdatei, besøkt 28. april 2014[Hentet fra Wikidata]
2. 1 2   Autorités BnF, oppført som The Big bopper, BNF-ID 138915055[Hentet fra Wikidata]
3. 1 2   Find a Grave, oppført som J. P. Richardson, Find a Grave-ID 1705, besøkt 9. oktober 2017[Hentet fra Wikidata]
4. 1 2   Social Networks and Archival Context, SNAC Ark-ID w6t88m49, besøkt 9. oktober 2017[Hentet fra Wikidata]
5. ↑   Find a Grave, Find a Grave-ID 1705, besøkt 6. januar 2022[Hentet fra Wikidata]
6. ↑  Big Boppers biografi
7. ↑  Big Boppers tidslinje
8. ↑  «Chantilly Lace»
9. ↑  «Den dagen musikken døde», *BT-magasinet* 31. januar 2009
10. ↑  Big Boppers biografi

Eksterne lenker
---------------

* (en) J. A. "The Big Bopper" Richardson – kategori av bilder, video eller lyd på Commons Rediger på Wikidata
* (en) The Big Bopper på Internet Movie Database Rediger på Wikidata

* (en) The Big Bopper hos The Movie Database Rediger på Wikidata
* (en) The Big Bopper på Discogs Rediger på Wikidata

* (en) The Big Bopper på Discogs Rediger på Wikidata

* (en) The Big Bopper på MusicBrainz Rediger på Wikidata

* (en) The Big Bopper på MusicBrainz Rediger på Wikidata

* (en) The Big Bopper på Genius — sangtekster Rediger på Wikidata

* (en) The Big Bopper på AllMusic Rediger på Wikidata

  


|  |  |
| --- | --- |
| Oppslagsverk/autoritetsdata | Encyclopædia Britannica **·** Geni **·** WikiTree **·** VIAF **·** GND **·** LCCN **·** ISNI **·** BNF **·** BNF **·** BNF (data) **·** BNF (data) **·** NKC **·** BBC Things **·** MusicBrainz **·** MusicBrainz **·** Discogs **·** Discogs **·** AllMusic
 |